ai4bharat/Pralekha huggingface dataset:
ஆயுஷ்
உலக சுகாதார தினத்தன்று செங்கோட்டையில் ஆயுஷ் அமைச்சகம் யோகா பெருவிழாவைக் கொண்டாடவிருக்கிறது
சர்வதேச யோகா தினத்திற்கு 75 நாட்களுக்கு முன் உலக சுகாதார தினமான 2022 ஏப்ரல் 7 அன்று, காலை 6.30 மணி முதல் 8.00 மணி வரை தில்லியில் உள்ள செங்கோட்டையில், ஆகஸ்ட் 15 பூங்கா பின்னணியில் யோகா பெருவிழா எனும் பிரமாண்டமான நிகழ்ச்சிக்கு ஆயுஷ் அமைச்சகம் ஏற்பாடு செய்து வருகிறது.
இந்த நிகழ்ச்சியில் மக்களவைத் தலைவர் திரு ஓம் பிர்லா தலைமை விருந்தினராக பங்கேற்பார் என்று எதிர்பார்க்கப்படுகிறது. பல மத்திய அமைச்சர்கள், நாடாளுமன்ற உறுப்பினர்கள், தில்லியில் உள்ள பல்வேறு நாடுகளின் தூதர்கள், பிரபல விளையாட்டு ஆளுமைகள், யோகா குருக்கள் ஆகியோரும் இந்த நிகழ்ச்சியில் பங்கேற்க ஒப்புதல் அளித்துள்ளனர்.
வரவிருக்கும் 8-வது சர்வதேச யோகா தினம் சுதந்திரத்தின் 75வது ஆண்டுப் பெருவிழாவையொட்டி நடைபெறுவதால், நாடு முழுவதும் உள்ள 75 முக்கியமான இடங்களில் யோகா தினத்தை நடத்த அமைச்சகம் உத்தேசித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1813728
ரெயில்வே அமைச்சகம்
ரயில் பெட்டிகளை குத்தகைக்கு விட்டு, சுற்றுலாவை மேம்படுத்த ரயில்வே திட்டம்
ரயில் பெட்டிகளை விருப்பமுள்ள சுற்றுலா நடத்துனர்களுக்கு குத்தகைக்கு விடுவதன் மூலம், கலாச்சாரம், மதம் மற்றும் இதர சுற்றுலா துறையின் ஆற்றலை பயன்படுத்திக் கொள்ள, இந்திய ரயில்வே திட்டமிட்டுள்ளது.
திட்டத்தின் முக்கிய அம்சங்கள்: -
ஆர்வமுள்ள தரப்பினரின் விருப்பத்துக்கு ஏற்ப ரயில் பெட்டிகள் குத்தகைக்கு விட திட்டமிடப்பட்டுள்ளது. வெற்று ரயில் பெட்டிகளையும் குத்தகைக்கு எடுக்க முடியும். ரயில் பெட்டிகளை விலைக்கு வாங்கவும் முடியும்.
குத்தகைக்கு எடுக்கப்படும் ரயில் பெட்டிகளில் சிறியளவிலான மாற்றங்களுக்கும் அனுமதி அளிக்கப்படுகிறது.
குறைந்தது 5 ஆண்டு காலத்துக்கு, ரயில் பெட்டிகளை குத்தகைக்கு எடுக்க முடியும், ரயில் பெட்டிகளின் ஆயுள் வரை குத்தகையை நீட்டிக்க முடியும்.
ஆர்வம் உள்ளவர்களுக்கு தகுதி அடிப்படையில் எளிமையான பதிவு முறை.
குத்தகை கட்டணம் உட்பட இதர நியாயமான கட்டணங்களை ரயில்வே விதிக்கும்.
இதர அம்சங்கள்:
சரியான நேரத்தில் செயல்படுவர்களுக்கு முன்னுரிமை அளிக்கப்படும்.
ரயில் பெட்டிகள் சீரமைப்பு மற்றும் பயண திட்டங்களுக்கு சரியான நேரத்தில் ஒப்புதல்.
ரயிலுக்குள் விளம்பரத்துக்கு அனுமதி, ரயில் பெட்டிகளுக்கு பிராண்ட் பெயர் வைக்கவும் அனுமதி.
இந்த சுற்றுலா ரயில் திட்டங்களுக்கான கொள்கைகள், விதிமுறைகள், நிபந்தனைகளை உருவாக்க, நிர்வாக இயக்குனர் அளவிலான குழுவை ரயில்வே அமைச்சகம் உருவாக்கியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1754090
பாதுகாப்பு அமைச்சகம்
பாகிஸ்தான் ஆதரவு பெற்ற 5 தீவிரவாதிகளை இந்திய ராணுவம் சுட்டுக் கொன்றது
எல்லைக் கட்டுப்பாட்டுக் கோட்டுப் பகுதியில் இந்திய ராணுவத்தினர் மேற்கொண்ட அதிரடி நடவடிக்கையின் போது, பாகிஸ்தான் ஆதரவு பெற்ற ஊடுருவல்காரர்களை எதிர்த்து, கடும் பனி சூழலில் மிக நெருக்கத்தில் சண்டையிட்டனர். ஊடுருவல் முயற்சியில் ஈடுபட்ட 5 பேரையும் இந்திய ராணுவத்தினர் சுட்டுக் கொன்றனர்.
ஊடுருவல் முயற்சி பற்றிய தகவல் கிடைத்ததும் மிகுந்த அனுபவம் பெற்ற பாரா எஸ்.எப். பிரிவில் இருந்து ஜே.சி.ஓ. அதிகாரியின் தலைமையின் கீழ் நான்கு வீரர்கள் எல்லைக் கட்டுப்பாட்டு கோட்டு பகுதியில் வான்வழியாக தரையில் இறக்கப்பட்டனர். அதன் பிறகு நடந்த கடும் நேரடி சண்டையில், ஊடுருவல்காரர்கள் ஐந்து பேரும் சுட்டுக் கொல்லப்பட்டனர்.
இருந்தபோதிலும், இந்தச் சண்டையில் இந்திய ராணுவம் சிறந்த 5 வீரர்களை இழக்க நேரிட்டது. சண்டை நடந்த இடத்தில் 3 பேர் வீரமரணம் அடைந்த நிலையில், அருகில் உள்ள ராணுவ மருத்துவமனைக்கு ஹெலிகாப்டர் மூலம் கொண்டு செல்லும் வழியில் 2 வீரர்கள் உயிரிழந்தனர்.
சுபேதார் சஞ்சீவ் குமார் தலைமையிலான சிறப்பு படையில் ஹவில்தார் தேவேந்திர சிங், பாராசூட் வீரர் பால கிருஷ்ணன், பாராசூட் வீரர் அமித்குமார், பாராசூட் வீரர் சத்ரபால் சிங் ஆகியோர் இடம் பெற்றிருந்தனர்.
(Visitor Counter : 128
கப்பல் போக்குவரத்து அமைச்சகம்
இந்திய கடற்கரையோரங்களில் ரோ-ரோ மற்றும் ரோ-பேக்ஸ் படகு சேவைகளை இயக்க பங்கேற்பாளர்களின் ஆலோசனைக்காக வெளியிடப்பட்ட வரைவு வழிகாட்டுதல்கள்
இந்திய துறைமுகங்கள், கப்பல் போக்குவரத்து மற்றும் நீர்வழிகள் துறை அமைச்சகம், சாகர்மாலா திட்டத்தின்கீழ், ரோ-ரோ, ரோ-பேக்ஸ் படகு மற்றும் நீர்வழிப்போக்குவரத்தை தரம் உயர்த்த திட்டமிட்டுள்ளது. இதன் மூலம், பயண நேரம், செலவு, மற்றும் மாசு குறைவது உள்ளிட்ட பல்வேறு நன்மைகள் ஏற்படும்.
இதன் நன்மைகளை கருத்தில் கொண்டு, இந்த திட்டங்களை செயல்படுத்துவதற்காக, இந்திய துறைமுகங்கள், கப்பல் போக்குவரத்து மற்றும் நீர்வழித் துறை அமைச்சகம் 45 திட்டங்களுக்கு மொத்தம் ரூ.19,000 கோடி நிதி ஒதுக்கீடு செய்துள்ளது. சாகர்மாலா திட்டத்தின்கீழ், குஜராத்திள் கோகா - ஹசிரா மற்றும் மகாராஷ்டிராவின் மும்பை - மண்ட்வா இடையே ரோ-பேக்ஸ் படகு சேவை செயல்படுத்தப்பட்டுள்ளது. இதன் மூலம், 7 லட்சத்துக்கும் அதிகமான பயணிகள் பயணம் செய்துள்ளனர். 1.5 லட்சம் வாகனங்கள் எடுத்து செல்லப்பட்டுள்ளன. இது சுற்றுச்சூழலுக்கும், பொதுமக்களுக்கும் சிறந்த பயனை அளித்துள்ளது.
இதன் வெற்றியை தொடர்ந்து, குஜராத்தின் பிபவாவ் - முல்துவார்கா, மகாராஷ்டிராவில் உள்ள கோட்பந்தர், வெல்டூர், காஷிட், வாசை, ரைவாஸ், மனோரி மற்றும் ஜவஹர்லால் நேரு உள்ளிட்ட துறைமுகங்களில் இந்த திட்டத்தை செயல்படுத்த திட்டமிட்டுள்ளது. மேலும், ஆந்திராவில் 4 திட்டங்களையும், ஒடிசாவில் 2 திட்டங்களையும், தமிழ்நாடு மற்றும் கோவாவில் 1 திட்டத்தையும் செயல்படுத்த மத்திய அமைச்சகம் அனுமதி வழங்கியுள்ளது.
இதற்காக பங்கேற்பாளர்களிடமிருந்து பெறப்பட்ட ஆவணங்களை இணைத்து, “இந்திய கடற்கரையோரங்களில் ரோ-ரோ மற்றும் ரோ-பேக்ஸ் படகு சேவைகளை இயக்குவதற்கான வழிக்காட்டுதல்களை அமைச்சகம் தயாரித்துள்ளது.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1834462
நிலக்கரி அமைச்சகம்
கொவிட்-19 பொது முடக்க காலத்தில் நிலக்கரி விநியோகத்தைப் பராமரிக்க நிலக்கரி அமைச்சகம் உறுதி; பிரகலாத் ஜோஷி
கொவிட் -19 தொற்றால் அறிவிக்கப்பட்டுள்ள தற்போதைய பொது முடக்க காலத்தில், மின்சாரத்துறையும், இதர முக்கிய துறைகளும் பாதிக்கப்படாமல் இருக்க நிலக்கரி விநியோகத்தை உறுத்திப்படுத்தும் வகையில், அது அத்தியாவசிய சேவையாக அறிவிக்கப்பட்டுள்ளதால், நிலக்கரி அமைச்சகத்தின் அனைத்து அதிகாரிகளும் கடுமையாக உழைக்க வேண்டும் என்று மத்திய நிலக்கரி, சுரங்கம் மற்றும் நாடாளுமன்ற விவகாரத்துறை அமைச்சர் திரு. பிரகலாத் ஜோஷி கேட்டுக்கொண்டுள்ளார்.
நிலக்கரி உற்பத்தி, விநியோகம், அனுப்புதல் ஆகியவற்றைக் கண்காணிக்கும் வகையில் அமைச்சகத்தின் மூத்த அதிகாரிகளின் கூட்டம் தினசரி நடத்தப்பட்டு வருகிறது. முதல் மெய்நிகர் கூட்டம், நிலக்கரி அமைச்சக செயலர் திரு. அனில் குமார் ஜெயின் தலைமையில் காணொளி மூலம் கடந்த 26-ம் தேதி நடைபெற்றது. இது தொடர்பான தினசரி அறிக்கை நிலக்கரித்துறை அமைச்சருக்கு அனுப்பப்படும். நிலக்கரித்துறை அமைச்சகம் காகிதத்தைப் பயன்படுத்தாத அலுவலகம் என்பதால், அதன் முழுப்பணியாளர்களும், அமைச்சகத்தின் மின்னணு அலுவலகத் தளத்திலோ, அமைச்சகத்தின் பட்டியல் விதிமுறையின்படியோ, வீட்டிலிருந்தோ பணியாற்றி வருகின்றனர்.
மார்ச் 26-ம்தேதி நிலவரப்படி, மின்சார உற்பத்தி நிலையங்களில், 24 நாட்களுக்குத் தேவையான 41.8 மெட்ரிக் டன் நிலக்கரி கையிருப்பில் உள்ளது. நிலக்கரி சார்ந்த ஒவ்வொரு தொழிலும், மின்சாரத்துறையும் தடையின்றி நிலக்கரியை எளிதாகவும், போதிய அளவிலும் பெறும் வகையில், பல்வேறு நடவடிக்கைகள் எடுக்கப்பட்டுள்ளதாக அமைச்சர் தெரிவித்துள்ளார்.
இந்த நெருக்கடியான நிலையில், நிலக்கரி உற்பத்தியும், விநியோகமும் பாதிக்கப்பட மாட்டாது என்ற முனைப்புடன் செயல்பட்டு வரும், இந்திய நிலக்கரி நிறுவனத்தின் அனைத்து அதிகாரிகளுக்கும், பணியாளர்களுக்கும் மத்திய அமைச்சர் பாராட்டு தெரிவித்தார்.
தற்போதைய, பொது முடக்கச் சூழலில், நிலக்கரி அமைச்சகத்தின் எந்த ஒப்புதலும் தடைபடாது என்று திரு. பிரகலாத் ஜோஷி மேலும் உறுதியளித்துள்ளார்.
குடியரசுத் துணைத் தலைவர் செயலகம்
ஜென்மாஷ்டமியை முன்னிட்டு நாட்டு மக்களுக்கு குடியரசு துணைத்தலைவர் வாழ்த்து
ஜென்மாஷ்டமி நன்னாளில், நாட்டு மக்கள் அனைவருக்கும் எனது மனப்பூர்வ நல்வாழ்த்துகளை தெரிவித்துக் கொள்கிறேன். அன்பையும் பக்தியையும் பிரதிபலிக்கும் பகவான் கிருஷ்ணர் பிறந்த தினத்தை இன்று நாம் கொண்டாடுகிறோம். அவரது போதனைகள் 'அதர்மத்தை தர்மம் வென்றது என்ற காலத்தால் அழியாத செய்தியை உறுதிப்படுத்துகின்றன. பகவத் கீதையில் கூறப்பட்டுள்ள அவரது ஆழ்ந்த ஞானம், மனித குலத்தின் சத்தியத்தையும் நீதியையும் தேடுவதில் நித்திய வழிகாட்டியாக இருக்கும்.
நமது கடமைகளைச் செய்வதில் பகவான் கிருஷ்ணரின் தன்னலமற்ற செயல் என்ற செய்தியை ஏற்றுக்கொள்வோம். இந்த ஜென்மாஷ்டமி நம் வாழ்க்கையில் அமைதியையும், மகிழ்ச்சியையும், நல்லிணக்கத்தையும் கொண்டு வரட்டும்.
பிரதமர் அலுவலகம்
வளர்ச்சித் திட்டங்களுக்கு அடிக்கல்: குஜராத்தின் கட்ச் மாவட்டத்துக்கு பிரதமர் டிசம்பர் 15-ஆம் தேதி பயணம்
வளர்ச்சித் திட்டப் பணிகளுக்கு அடிக்கல் நாட்ட, குஜராத்தின் கட்ச் மாவட்டம் தோர்டோ பகுதிக்கு பிரதமர் திரு நரேந்திர மோடி டிசம்பர் 15-ஆம் தேதி பயணம் மேற்கொள்கிறார். கடல்நீரை குடிநீராக்கும் திட்டம், புதுப்பிக்கத்தக்க எரிசக்தி பூங்கா, தானியங்கி பால் பண்ணை ஆகிய வளர்ச்சித் திட்டங்கள் இதில் அடங்கும். இந்நிகழ்ச்சியில் குஜராத் முதல்வர் கலந்து கொள்கிறார். ஒயிட் ராண் பகுதிக்குச் செல்லும் பிரதமர், அதன் பின் நடைபெறும் கலாச்சார நிகழ்ச்சிகளிலும் பங்கேற்கிறார்.
குஜராத்தின் பரந்த கடற்கரையை பயன்படுத்துவதற்காக, கட்ச் மாண்ட்வி பகுதியில், கடல்நீரை குடிநீராக்கும் திட்டத்தை குஜராத் மேற்கொள்கிறது. நர்மதா மின் தொகுப்பு, சவுனி நெட்வொர்க் மற்றும் கழிவு நீர் சுத்திகரிப்பு கட்டமைப்பு ஆகியவற்றை பூர்த்தி செய்வதன் மூலம் நாள் ஒன்றுக்கு 10 கோடி லிட்டர் குடிநீரை உற்பத்தி செய்யும் இந்தத் திட்டம், குஜராத்தின் நீர் பாதுகாப்பை வலுப்படுத்தும். நாட்டின் நீடித்த மற்றும் மலிவான நீர் ஆதாரத்துக்கு, இது முக்கிய மைல்கல்லாக இருக்கும். இதன் மூலம் முந்த்ரா, லக்பத், அப்தசா மற்றும் நாகத்ரானா தாலுக்காக்களைச் சேர்ந்த சுமார் 8 லட்சம் மக்களுக்கு தண்ணீர் கிடைக்கும். கூடுதல் நீரை பாசாவ், ராபர் மற்றும் காந்திதாம் ஆகிய மாவட்டங்களுக்கு அனுப்பவும் உதவும். இது, குஜராத்தில் வரவிருக்கும் 5 கடல் நீரை குடிநீராக்கும் திட்டங்களில் ஒன்று. தாஹேஜ் , துவாரகா , கோகா பாவ்நகர் , கிர் சோம்நாத்  ஆகியவை இதர திட்டங்களாகும்.
குஜராத்தின் கட்ச் மாவட்டத்தில் விகாகோட் கிராமத்தில் உள்ள புதுப்பிக்கத்தக்க எரிசக்தி பூங்கா, நாட்டின் மிகப் பெரிய புதுப்பிக்கத்தக்க எரிசக்தி பூங்காவாக இருக்கும். இது 30 ஜிகா வாட் புதுப்பிக்கத்தக்க எரிசக்தியை உற்பத்தி செய்ய வழிவகுக்கும். 72,600 ஹெக்டேர் நிலத்தில் அமைந்துள்ள இந்த பூங்காவில், காற்று மின்சக்தி மற்றும் சூரிய மின் சக்தியை சேமிக்கும் பிரத்யேக மண்டலம், அதேபோல் காற்று எரிசக்தி நடவடிக்கைகளுக்கான தனிப்பட்ட மண்டலமும் அமைக்கப்படுகிறது.
கட்ச் மாவட்டத்தின் அன்ஜர் பகுதியில் உள்ள சர்கத் பால் கூட்டுறவு சங்கத்தில், தானியங்கி பால் பண்ணைக்கும் பிரதமர் அடிக்கல் நாட்டுகிறார். இந்த பால் பண்ணை ரூ.121 கோடி செலவில் அமைக்கப்படுகிறது. இது, நாள் ஒன்றுக்கு 2 லட்சம் லிட்டர் பாலை பதப்படுத்தும் திறன் வாய்ந்தது.
பிரதமர் அலுவலகம்
திருவள்ளுவர் தினத்தை முன்னிட்டு மதிப்பிற்குரிய திருவள்ளுவரை பிரதமர் வணங்கினார்
திருவள்ளுவர் தினத்தை முன்னிட்டு மதிப்பிற்குரிய திருவள்ளுவரை பிரதமர் திரு நரேந்திர மோடி வணங்கினார்.
இதுதொடர்பாக அவர் வெளியிட்டுள்ள சுட்டுரைச் செய்தியில், “போற்றுதலுக்குரிய திருவள்ளுவரை அவரது பிறந்தநாளில் வணங்குகிறேன். அவரது சிந்தனைகளும் படைப்புகளும் அவரது மகத்தான அறிவையும் அவருக்கு வாய்த்த ஞானத்தையும் பிரதிபலிக்கின்றன. அவரது லட்சியங்கள் தலைமுறைகளைக் கடந்து மக்களிடம் ஆக்கப்பூர்வமான தாக்கத்தை ஏற்படுத்தி உள்ளன. இந்தியா முழுவதிலும் வாழும் இளைஞர்கள் குறளைப் படிக்க வேண்டும் என்று வலியுறுத்துகிறேன்”, என்று குறிப்பிட்டுள்ளார்.
(
பெட்ரோலியம் மற்றம் இயற்கை எரிவாயு அமைச்சகம்
பெட்ரோல், டீசல் விலைகள் குறித்த அரசின் விளக்கம்
நாடாளுமன்றத்தின் மாநிலங்களவையில் கேள்விகளுக்கு எழுத்துப்பூர்வமாக பதிலளித்த மத்திய பெட்ரோலியம் மற்றும் இயற்கை எரிவாயு அமைச்சர் திரு ராமேஸ்வர் தெலி கீழ்காணும் தகவல்களை வெளியிட்டார் .
சந்தை நிலவரங்களின் படியே எண்ணெய் நிறுவனங்களால் பெட்ரோல் மற்றும் டீசல் விலைகள் நிர்ணயிக்கப்படுகின்றன.
பெட்ரோல் மற்றும் டீசல் விலையை குறைத்து நுகர்வோருக்கு நிவாரணம் அளிக்கும் நோக்கில், பெட்ரோல் மற்றும் டீசல் மீதான மத்திய கலால் வரியை முறையே லிட்டருக்கு ரூ 5 மற்றும் ரூ 10 ஆக மத்திய அரசு குறைத்துள்ளது. பெட்ரோல் மற்றும் டீசல் மீதான வாட் வரியை பல மாநிலங்கள்/யூனியன் பிரதேசங்கள் குறைத்துள்ளன.
எத்தனால் கலந்த பெட்ரோல் திட்டத்தின் கீழ், ஈ10-ஐ  பொதுத்துறை எண்ணெய் நிறுவனங்கள் விற்பனை செய்கின்றன. நடப்பு எத்தனால் சப்ளை ஆண்டு 2020-21-ல், 01 டிசம்பர் 2020 முதல் 14 நவம்பர் 2021 வரையிலான காலகட்டத்தில் 3672.46 கோடி லிட்டர் எத்தனால் கலந்த பெட்ரோலை எண்ணெய் நிறுவனங்கள் விற்பனை செய்துள்ளன.
வாகனங்களில் ஈ10-ன் விளைவை அறிய இந்தியன் ஆயில் கார்ப்பரேஷன் லிமிடெட், இந்திய வாகன ஆராய்ச்சி சங்கம் மற்றும் இந்திய ஆட்டோமொபைல் உற்பத்தியாளர்கள் சங்கம் இணைந்து கூட்டு ஆய்வை நடத்தின. சுத்தமான பெட்ரோலுடன் ஒப்பிடும்போது ஈ10 பயன்படுத்தும் வாகனங்கள் வெளியேற்றும் ஹைட்ரோகார்பன் மற்றும் கார்பன் மோனாக்சைடு உமிழ்வுகள் சுமார் 20% குறைந்துள்ளதாக தெரிய வந்துள்ளது.
2021 ஏப்ரல்-செப்டம்பரில், ஒரு நாளைக்கு 14.2 கிலோ எடை கொண்ட 47.4 லட்சம் சமையல் எரிவாயு உருளைகள் மற்றும் 19 கிலோ கொண்ட 2.9 லட்சம் சமையல் எரிவாயு உருளைகளை எண்ணெய் சந்தைப்படுத்தல் நிறுவனங்கள் விற்றுள்ளன.
சர்வதேச நிலவரங்களுக்கேற்ப வருவாய் மாதந்தோறும் மாறினாலும், வீட்டு உபயோக சமையல் எரிவாயுவுக்கு 5 சதவீதம் ஜிஎஸ்டி மற்றும் வர்த்தக உபயோக சமையல் எரிவாயுவுக்கு 18% ஜிஎஸ்டியை அரசு விதிக்கிறது.
மேலும் விவரங்களுக்கு, கீழ்காணும் செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1776114
https://pib.gov.in/PressReleasePage.aspx?PRID=1776113
https://pib.gov.in/PressReleasePage.aspx?PRID=1776115
அறிவியல் மற்றும் தொழில்நுட்பத்துறை
துர்காபூரில் உள்ள சிஆர்டிஹெச்-மத்திய எந்திர பொறியியல் ஆராய்ச்சி நிறுவனம்  ஏற்பாடு செய்துள்ள சிந்தனை அமர்வு நாளை நடைபெறுகிறது
அறிவியல் மற்றும் தொழில்துறை ஆராய்ச்சித் துறை  சி.ஆர்.டி.டி.எச் மற்றும் எம்.எஸ்.எம்.இ.க்கள், ஸ்டார்ட்அப்கள் மற்றும் கண்டுபிடிப்பாளர்களுக்கு இடையிலான தொடர்புகளை மேம்படுத்தும் நோக்கத்துடன் நாடு முழுவதும் உள்ள 18 சி.ஆர்.டி.டி.எச்.கள் குறித்த சிந்தனை அமர்வுக்கு ஏற்பாடு செய்துள்ளது. இந்த தொடரில் இரண்டு சிந்தனை அமர்வுகள் இந்திய தொழில்நுட்ப கழகம், கரக்பூர்  மற்றும் லக்னோவில் உள்ள இந்திய நச்சுயியல் ஆராய்ச்சி நிறுவனம்  ஆகியவற்றில் உள்ள டி.எஸ்.ஐ.ஆர்-சி.ஆர்.டி.டி.எச் வசதியில் வெற்றிகரமாக நடத்தப்பட்டுள்ளன. இதன் தொடர்ச்சியாக, மூன்றாவது சிந்தனை அமர்வு துர்காபூரில் உள்ள மத்திய இயந்திர பொறியியல் ஆராய்ச்சி நிறுவனத்தில்  டி.எஸ்.ஐ.ஆருடன் இணைந்து நடத்தப்படும்.
துர்காபூரின் சி.எம்.இ.ஆர்.ஐ இயக்குநர் டாக்டர் நரேஷ் சந்திர முர்முவின் கருத்து மற்றும் டி.எஸ்.ஐ.ஆரின் விஞ்ஞானி மற்றும் சி.ஆர்.டி.டி.எச் தலைவர் டாக்டர் சுஜாதா சக்லனோபிஸின் சிந்தனை அமர்வு பற்றிய கண்ணோட்டத்துடன் இந்த நிகழ்வு தொடங்கும். துர்காபூரில் உள்ள டி.எஸ்.ஐ.ஆர்-சி.ஆர்.டி.எச்-சி.எம்.இ.ஆர்.ஐ.யில் உருவாக்கப்பட்ட உள்கட்டமைப்பைக் கொண்ட ஒரு வீடியோவை டாக்டர் சுஜாதா சக்லானோபிஸ் மற்றும் டாக்டர் நரேஷ் சந்திர முர்மு ஆகியோர் விழாவில் வெளியிடுவார்கள். டி.எஸ்.ஐ.ஆரின் மூத்த அதிகாரிகள் டாக்டர் ரஞ்சித் பைரவா மற்றும் டாக்டர் சுமன் மஜும்தார், பி.ஐ-சி.ஆர்.டி.டி.எச் டாக்டர் சுதீப் சமந்தா, சி.ஆர்.டி.டி.எச்-சி.எம்.ஆர்.ஐ ஒருங்கிணைப்பாளர் திரு எஸ்.ஒய்.பூஜார் மற்றும் அவர்களின் குழுவினர் இந்த நிகழ்வில் கலந்து கொள்வார்கள். இந்த முக்கிய நிகழ்வில் வர்த்தக மற்றும் தொழில் சங்கங்களின் பிரதிநிதிகள் மற்றும் குறு, சிறு மற்றும் நடுத்தர நிறுவனங்களின்  பிரதிநிதிகளும் பங்கேற்பார்கள்.
எம்.எஸ்.எம்.இ / ஸ்டார்ட்அப்கள் / கண்டுபிடிப்பாளர்கள், தொழில் சங்கங்களின் பிரதிநிதிகள் மற்றும் டி.எஸ்.ஐ.ஆர்-சி.ஆர்.டி.டி.எச்-சி.எம்.இ.ஆர்.ஐ குழுவினருடன் இந்த சிந்தனை அமர்வு ஒரு கலந்துரையாடல் அமர்வாக இருக்கும். இது இந்தியாவை ஒரு குறிப்பிடத்தக்க தொழில்துறை ஆராய்ச்சி மற்றும் மேம்பாட்டு மற்றும் உற்பத்தி மையமாக மாற்றுவதற்கான ஒரு படியாகும்.
சுற்றுலா அமைச்சகம்
சுற்றுலா அமைச்சகம் ”நமது தேசத்தைப் பாருங்கள்” வெபினார் தொடரின் “இமாச்சலம்-அடுத்த வளைவைச் சுற்றி” என்ற தனது 31வது வெபினாரை மெய்நிகராக நடத்தியது
மத்திய சுற்றுலா அமைச்சகம் 11 ஜுன் 2020 அன்று நடத்திய “நமது தேசத்தைப் பாருங்கள்“ என்ற நிகழ்ச்சி வெபினார் தொடரின் 31ஆவது நிகழ்ச்சியாக அமைத்தது. “இமாச்சலம் – அடுத்த வளைவைச் சுற்றி“ என்ற தலைப்பில் அழகான கிராமங்கள், மலைகள், தூய்மையான நதிகள், கலாச்சாரம் மற்றும் பாரம்பரியம் ஆகியன இந்த வெபினாரில் எடுத்துக்காட்டப்பட்டன. “ஒரே இந்தியா உன்னத இந்தியா” திட்டத்தின் கீழ் இந்தியாவின் செறிவான பன்முகத் தன்மையை எடுத்துக்காட்டும் ஒரு முயற்சியாக நமது தேசத்தைப் பாருங்கள் என்ற வெபினார் தொடர் அமைந்துள்ளது.
நமது தேசத்தைப் பாருங்கள் வெபினார் தொடரின் 11 ஜுன் 2020 நிகழ்ச்சியை சுற்றுலா அமைச்சகத்தின் கூடுதல் தலைமை இயக்குநர் ரூபிந்தர் பிரார் ஒருங்கிணைத்தார். த 4டேபிள்ஸ் புராஜெக்ட்  நிறுவுநர் ஃபிராங்க் ஷ்லிஷ்மேன், சன்ஷைன் ஹிமாலயன் அட்வென்சர்ஸ் மேனேஜிங் ஹோஸ்ட் ஆங்கித் சூட் மற்றும் ஹிமாலயன் ஆர்ச்சர்டு (Himalayan Adventures and Michael & DevansheLidgley, உரிமையாளர்கள் மைக்கேல், தேவான்ஷிலிட்ஸ்லே ஆகியோர் நிகழ்ச்சியைத் தொகுத்து வழங்கினார்கள். இமாச்சலப் பிரதேசத்தின் இதுவரை யாரும் செல்லாத இடங்கள் மற்றும் பிரத்யேக கலாச்சார, பாரம்பரிய வளத்தை நிகழ்ச்சியின் தொகுப்பாளர்கள் மெய்நிகர் முறையில் விளக்கினார்கள்.
வெபினாரின் அடுத்த நிகழ்ச்சி 13 ஜுன் 2020 அன்று காலை 11:00 மணிக்கு “இமாலயாவில் மலையேற்றம் – மாயாஜால அனுபவங்கள்” என்ற தலைப்பில் நடைபெறும். வெபினாரில் பங்குபெற https://bit.ly/HimalayasDAD என்ற முகவரியில் பதிவு செய்யுங்கள்.
(Visitor Counter : 174
குடியரசுத் துணைத் தலைவர் செயலகம்
குடிமக்கள் அன்றாட வாழ்வின் ஒருங்கிணைந்த பகுதியாக நீர் சேமிப்பை மேற்கொள்ளுமாறு குடியரசுத் துணைத்தலைவர் வேண்டுகோள் விடுத்துள்ளார்
குறைத்தல், மறுபயன்பாடு மற்றும் மறுசுழற்சி ஆகியவற்றின் மூலம் பாரம்பரிய நீர் சேகரிப்பு கட்டமைப்புகளை புத்துயிர் பெறச் செய்யுங்கள்: குடியரசுத் துணைத்தலைவர்
நீர் சேமிப்புக்கு முன்னுரிமை அளித்து முன்மாதிரியாக திகழ வேண்டுமென குடியரசுத் துணைத்தலைவர் மக்கள் பிரதிநிதிகளுக்கு அழைப்பு விடுத்துள்ளார்
இயற்கையைப் பாதுகாத்தல் என்பது இந்தியாவின் நாகரீக நெறிமுறையின் தவிர்க்க முடியாத அம்சமாகும்- குடியரசுத் துணைததலைவர்
குடியரசுத் துணைத்தலைவர் 4வது தேசிய நீர் விருதுகளை வழங்கினார்
குடியரசுத் துணைத்தலைவர் திரு ஜக்தீப் தன்கர், அனைத்து குடிமக்களுக்கும் தண்ணீரைப் பாதுகாப்பதை தங்கள் அன்றாட வாழ்க்கையின் ஒருங்கிணைந்த அம்சமாக மாற்றுமாறு வேண்டுகோள் விடுத்துள்ளார்.
இன்று புது தில்லி விஞ்ஞான் பவனில் நடைபெற்ற 4வது தேசிய நீர் விருது வழங்கும் விழாவில் கலந்து கொண்டு உரையாற்றிய குடியரசுத் துணைத்தலைவர், "குறைத்தல், மறுபயன்பாடு மற்றும் மறுசுழற்சி ஆகிய காரணிகள் மூலம் நமது பாரம்பரிய நீர் சேகரிப்பை குளங்கள் போன்ற கட்டமைப்புகளாக மீண்டும் புதுப்பிக்க அழைப்பு விடுத்தார்."
நீர்வள மேலாண்மைத் துறையில் முன்னுதாரணமாகச் செயல்பட்ட வெற்றியாளர்களுக்குப் பாராட்டு தெரிவித்த குடியரசுத் துணைத்தலைவர், பஞ்சாயத்து, மாநிலம் மற்றும் தேசிய அளவில் உள்ள அனைத்துப் பொதுப் பிரதிநிதிகளும் நீர்ப் பாதுகாப்பிற்கு முன்னுரிமை அளித்து முன்மாதிரியாக வழிநடத்த வேண்டும் என்று அழைப்பு விடுத்தார்.
மாநிலக் கொள்கையின் வழிகாட்டுதல் கோட்பாடுகள், நீர் மற்றும் சுற்றுச்சூழலைப் பாதுகாப்பதை வலியுறுத்தும் அடிப்படைக் கடமைகள் போன்ற அரசியலமைப்பு விதிகளுக்கு கவனம் செலுத்திய குடியரசுத் துணைத்தலைவர், ஜல் ஜீவன் இயக்கம் போன்ற அரசின் முன்முயற்சிகள் சாதாரண மக்களின் வாழ்க்கையில் ஏற்படுத்தும் தாக்கத்தை எடுத்துரைத்தார்.
தண்ணீரைப் பாதுகாப்பது இந்தியாவின் நாகரீக நெறிமுறைகளின் தவிர்க்க முடியாத அம்சமாக உள்ளது என்று குறிப்பிட்ட குடியரசுத் துணைத்தலைவர், இயற்கையின் கொடையை புத்திசாலித்தனமாகப் பயன்படுத்துவதை உறுதி செய்வது ஒவ்வொரு குடிமகனின் பொறுப்பு என்றும் கூறினார். "இயற்கை வளங்களின் பயன்பாடு நமது தேவைக்கு ஏற்ப இருக்க வேண்டும்" என்றும் அவர் வலியுறுத்தினார்.
4வது தேசிய நீர் விருது வழங்கும் விழாவினை குடியரசுத் துணைத்தலைவர் தொடங்கி வைத்தார். 11 பிரிவுகளில் 41 வெற்றியாளர்கள் விழாவில் விருது வழங்கி கெளரவிக்கப் பட்டனர்.
நீர் பாதுகாப்புச் செய்தியைப் பெருக்குவதற்காக தூர்தர்ஷனில் ஒளிபரப்பப்படும் தேசிய நீர் இயக்கத்தின் சின்னமான பிக்கு என்ற அனிமேஷன் கதாபாத்திரம் அடங்கிய குறும்படத்தையும் குடியரசுத் துணைத்தலைவர் தொடங்கி வைத்தார்.
மத்திய ஜல் சக்தித்துறை அமைச்சர் திரு கஜேந்திர சிங் ஷெகாவத், ஜல் சக்தி மற்றும் உணவு பதப்படுத்துதல் தொழில்துறை இணை அமைச்சர் திரு பிரஹலாத் சிங் படேல், ஜல் சக்தி மற்றும் பழங்குடியினர் விவகாரங்களுக்கான இணை அமைச்சர் திரு பிஷ்வேஸ்வர் துடு, நீர் துறை செயலாளர் திரு பங்கஜ் குமார் வளங்கள், நதி மேம்பாடு மற்றும் கங்கை புத்துயிர், ஜல் சக்தி அமைச்சகம் மற்றும் ஜல் சக்தி அமைச்சகத்தின் மூத்த அதிகாரிகளும் நிகழ்ச்சியில் கலந்து கொண்டனர்.
சிறுபான்மையினர் நலன் அமைச்சகம்
சிறுபான்மை சமுதாய நலனுக்கானத் திட்டம்
சிறுபான்மையினர் உட்பட அனைத்துப்பிரிவினரின் மேம்பாட்டுக்காக பல்வேறு நலத்திட்டங்களை மத்திய அரசு செயல்படுத்தி வருகிறது. பொருளாதார ரீதியில் நலிவடைந்த விளிம்புநிலை சமுதாயத்தினர் ஆகியோரின் நலனுக்காக திறன் மேம்பாடு மற்றும் தொழில்முனைவோர் அமைச்சகம், ஜவுளி அமைச்சகம், கலாச்சார அமைச்சகம், மகளிர் மற்றும் குழந்தைகள் மேம்பாட்டு அமைச்சகம், ஊரக மேம்பாட்டு அமைச்சகம் ஆகியவற்றின் மூலம் திட்டங்கள் செயல்படுத்தப்பட்டு வருகின்றன.
சிறுபான்மையினர் நல அமைச்சகம் குறிப்பாக நாடு முழுவதும் பல்வேறு திட்டங்களை செயல்படுத்தி வருகிறது. மத்திய அளவில் சிறுபான்மையினர் சமுதாயமாக அறிவிக்கப்பட்ட ஆறு பிரிவினரின் சமூகப்பொருளாதாரம் மற்றும் கல்வி அதிகாரம் அளித்தலுக்கும் இந்த திட்டங்கள் செயல்படுத்தப்படுகின்றன.
கல்வி, அதிகாரமளித்தல் திட்டங்கள், வேலைவாய்ப்பு மற்றும் பொருளாதார அதிகாரமளித்தல் திட்டங்கள், சிறப்பு திட்டங்கள், உள்கட்டமைப்பு மேம்பாட்டு திட்டங்கள் ஆகியவை இதில் அடங்கும்.
மத்திய மகளிர் மற்றும் குழந்தைகள் மேம்பாட்டுத்துறை அமைச்சர் திருமதி ஸ்மிருதி சுபின் இரானி மாநிலங்களவையில் எழுத்து மூலம் அளித்த பதிலில் இதனைத் தெரிவித்துள்ளார்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
ஆண்டின் மிகப்பெரிய நகர்புற தூய்மை விழாவுக்கு ஏற்பாடுகள் தயார்
தூய்மைமிக்க நகரங்களுக்கு குடியரசுத் தலைவர் விருது வழங்குகிறார்
ஆண்டின் மிகப்பெரிய நகர்புற தூய்மை விழாவுக்கான ஏற்பாடுகள் தயார் நிலையில் உள்ளன. குடியரசுத் தலைவர் திருமதி திரௌபதி முர்மு, விடுதலையின் 75 ஆண்டு தூய்மை அளவீட்டு நிகழ்ச்சியில் தூய்மையான மாநிலங்களுக்கு விருதுகளை வழங்கி கௌரவிக்கிறார். இதற்கான விழாவுக்கு மத்திய வீட்டுவசதி மற்றும் நகர்ப்புற விவகாரங்கள் அமைச்சகம் புதுதில்லி தல்கதோரா மைதானத்தில் அக்டோபர் 1-ந் தேதி ஏற்பாடு செய்துள்ளது. குப்பை இல்லாத நகரங்களை உருவாக்கும் நோக்கத்துடன் பிரதமரால் துவக்கிவைக்கப்பட்ட தூய்மை இந்தியா நகர்ப்புற இயக்கம் 2.0-வின் முதலாம் ஆண்டு நிறைவை இந்த நாள் குறிக்கிறது.
இந்த நிகழ்ச்சியில் மத்திய வீட்டுவசதி மற்றும் நகர்ப்புற விவகாரங்கள் துறை அமைச்சர் திரு ஹர்தீப் சிங் பூரி, அத்துறையின் இணையமைச்சர் திரு கௌசல் கிஷோர், மாநிலங்களின் நகர்ப்புற வளர்ச்சித்துறை அமைச்சர்கள், நாடு முழுவதிலும் இருந்து மாநகராட்சி மேயர்கள் இதில் கலந்து கொள்கின்றனர். பல்வேறு பிரிவுகளில் 160க்கும் மேற்பட்ட விருதுகள் வழங்கப்படவுள்ளன. மாநிலங்கள் மற்றும் நகரங்களின் நிர்வாகிகள் உள்ளிட்ட பலதரப்பட்ட பிரிவுகளைச் சேர்ந்த சுமார் 1800 விருந்தினர்கள் இதில் கலந்து கொள்வார்கள்.
2016-ம் ஆண்டு 73 பெரிய நகரங்கள் அளவீடு செய்யப்பட்டது. 2017-ம் ஆண்டு 434 நகரங்கள் அளவீடு செய்யப்பட்டது. இதுவரை நடைபெற்ற அளவீட்டில் 4355 நகரங்கள் சேர்ந்துள்ளன.
தூய்மை அமிர்தப்பெருவிழாவின் ஒருபகுதியாக மத்திய வீட்டுவசதி மற்றும் நகர்ப்புற விவகாரங்கள் அமைச்சகம் செப்டம்பர் 17-ந் தேதி முதல் அக்டோபர் 2-ந் தேதி வரை விருது வழங்கும் விழாவுக்கு ஏற்பாடு செய்திருந்தது. தூய்மை இந்தியா நகர்ப்புற இயக்கத்தின் 8-வது ஆண்டை இந்தியா கொண்டாடும் நிலையில் இந்த விழாவுக்கு ஏற்பாடு செய்யப்பட்டிருந்தது. செப்டம்பர் 17-ந் தேதி துவங்கிய இந்த விழா, இருவார காலமாக நடைபெற்று வருகிறது.
கடந்த 8 ஆண்டுகளாக இந்த இயக்கம் நாட்டின் அனைத்து மூலை முடுக்குகளையும் சென்றடைந்துள்ளது. நகர்ப்புறங்களில் தூய்மை பராமரிப்பை இந்த இயக்கம் உறுதி செய்துள்ளது. இல்லங்கள் தோறும் சென்று குப்பைகளை சேகரிப்பதுடன், அவற்றை பிரித்து திடக்கழிவு மேலாண்மையை மேற்கொண்டு வருகிறது. இந்த பணியில் பெண்கள், மூன்றாம் பாலினத்தவர், மாற்றுத்திறனாளிகள் ஆகியோர் ஈடுபடுத்தப்பட்டுள்ளனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1863695
குறு சிறு மற்றும் நடுத்தர தொழில் துறை அமைச்சகம்
இமாச்சலப் பிரதேசத்தைச் சேர்ந்த மதுபாலா நிதி சுதந்திரத்தை அடைய உதவிய என்எஸ்ஐசி
இமாச்சலப் பிரதேசத்தின் மண்டி பகுதியை சேர்ந்தவர் மதுபாலா. சிறு, குறு மற்றும் நடுத்தர தொழில்கள் அமைச்சகத்தின் தேசிய சிறு தொழில்கள் நிறுவனத்தின்  கீழ் ஒரு வருடகால ஃபேஷன் வடிவமைப்பு பயிற்சி பெற்ற அவர், துணிகளை வெட்டுதல் மற்றும் தைத்தல் பணியை கற்றார்.
சொந்தமாக துணிக்கடை ஒன்றை ஆரம்பிக்கவும் நிதி சுதந்திரத்தை அடையவும் அவருக்கு இது உதவியது. "என்எஸ்ஐசி பயிற்சியின் மூலம் ஃபேஷன் வடிவமைப்பு குறித்தும் துணிகளை வெட்டுதல் மற்றும் தைத்தல் குறித்தும் நான் நிறைய கற்றேன்," என்று அவர் கூறுகிறார்.
"அந்த பயிற்சி எனக்கு பெரிய அளவில் உதவியதோடு தற்போது நான் மதுபாலா பொட்டிக் எனும் கடையை நடத்தி வருகிறேன். மாதம் ரூபாய் 10,000 என்னால் ஈட்ட முடிகிறது," என்று அவர் மேலும் தெரிவிக்கிறார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818052
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 200 கோடி தடுப்பூசி டோஸ்கள் செலுத்தியுள்ளது.
கடந்த 24 மணி நேரத்தில் 4,46.671 கோடி டோஸ்கள் செலுத்தப்பட்டுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 1,44,264.
கொவிட் சிகிச்சை பெறுபவர்கள் எண்ணிக்கை 0.33 சதவீதமாக உள்ளது.
குணமடைந்தோர் விகிதம் தற்போது 98.47 சதவீதம்
கடந்த 24 மணி நேரத்தில் 16,069 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,30,97,510 என அதிகரித்துள்ளது.
கடந்த 24 மணி நேரத்தில் 16,935 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 6.48 சதவீதம் ஆகும்
வாராந்திர பாதிப்பு விகிதம் 4.58 சதவீதம் ஆகும்
இதுவரை மொத்தம் 86.96 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 2,61,470 கொவிட் பரிசோதனைகள் செய்யப்பட்டுள்ளன. மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1842248